Iban-awen lḥal, « ireṭṭalen » i terza tukksa-ya neɣ « afras»-a, d awalen i d-yekkan seg taɛrabt, neɣ seg tefransist, acku d tutlaynin-a kan ay nessen tura. Dɣa, ma yella tukksa n tukksa, neɣ « afras» n « ufas», acuɣer ur tekksen ara yakk awalen i d-yekkan seg tutlayin i yuɣen aẓar deg wakal n Tmazɣa, seg tallit n Yifniqen d tin n Yirumaniyen, alamma d tid n wass-a. D tidet, aṭas n wawalen n tmaziɣt i d-yusan seg tefniqt, talatinit, taṭerkit, taɛrabt, tafransist, tamalṭit, atg. Maca, tutlayin-a ur ttwassnent ara tura, ur tent-ssinen ara yimdanen-a i iran ad «sizdgen» tamaziɣt n wass-a, neɣ ad tt«fersen» neɣ, ugar, ad tt-«seggmen». Dɣa, ur faqen, ur zmiren ad kkse awalen-a. Seg tama-nniḍen, awal-a « areṭṭal » (ay ssexdamen kra n medden) ur ilaq, ur iwulem. Acku areṭṭal, yettuɣal i bab-is (lall-is) ! Deg wayen yerzan tutlayt d umawal-ines, yella ḥedd i d-yerzan, yiwen n wass deg wussan, yenna-d : « Rret-aɣ-d awalen-nni i awen-dnerḍel » ?